Diari Oficial de la Generalitat Valenciana


Sumari del DOGV 9655, del 04-08-2023 (2023/8353)

RESOLUCIÓ de 23 de maig de 2023, del president de l'Institut Valencià de Competitivitat Empresarial (IVACE), per la qual s'instrumenta la concessió de subvenció nominativa a l'Associació d'Investigació de les Indústries Ceràmiques (Institut de Tecnologia Ceràmica) per a donar suport a inversions dirigides al desenvolupament de solucions basades en l'electricitat per a la producció en l'àmbit ceràmic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9655

Data del DOGV
:   04-08-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/8353


Data del document
:   23-05-2023

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * Institut Valencià de Competitivitat Empresarial
    * ajuda pública

RESOLUCIÓ de 23 de maig de 2023, del president de l'Institut Valencià de Competitivitat Empresarial (IVACE), per la qual s'instrumenta la concessió de subvenció nominativa a l'Associació d'Investigació de les Indústries Ceràmiques (Institut de Tecnologia Ceràmica) per a donar suport a inversions dirigides al desenvolupament de solucions basades en l'electricitat per a la producció en l'àmbit ceràmic. [2023/8353]  
  
Primer. L'article 22 de la Llei 38/2003, de 17 de novembre, general de subvencions, disposa, en l'apartat 2.a la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions. De conformitat amb aquest article, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recull en el seu article 168 la previsió de concessió directa d'aquelles subvencions previstes nominativament en la Llei de pressupostos de la Generalitat.  
  
Segon. L'Institut Valencià de Competitivitat Empresarial (IVACE), entitat de dret públic adscrita a la Conselleria d'Economia Sostenible, Sectors Productius, Comerç i Treball, té a càrrec seu la gestió de la política industrial de la Generalitat i el suport a les empreses en matèria d'innovació per a la competitivitat i modernització de les mitjanes i petites empreses i àrees industrials, emprenedoria, internacionalització i captació d'inversió, disseny i desenvolupament de mesures de finançament del sector privat que no afecte el marc d'actuació atribuït a altres organismes, així com la seguretat industrial de productes i instal·lacions industrials, la metrologia, vehicles i empreses i el foment de l'estalvi, l'eficiència energètica i les fonts d'energia renovables, i la gestió de la política energètica de la Generalitat.  
Dins d'aquest marc és objectiu fonamental de l'Institut promoure i estimular la competitivitat empresarial, el desenvolupament sostenible i l'adaptació de les empreses de la Comunitat Valenciana a les exigències del mercat, facilitant les actuacions d'R+D+i empresarial, així com potenciar la reorganització, reconversió i modernització de les petites i mitjanes empreses, i impulsar la seua creació i implantació prestant particular atenció al desenvolupament tecnològic, la innovació, la internacionalització i la comercialització.  
  
Tercer. L'Associació d'Investigació de les Indústries Ceràmiques (a partir d'ara, AICE) és el centre tecnològic de referència per a la indústria ceràmica de la Comunitat Valenciana. L'activitat que desenvolupa és clau per a fomentar i potenciar la inversió privada en R+D+i, com a motor de competitivitat de les empreses ceràmiques valencianes i, atesa l'actual situació de crisi, assistir a les empreses en la seua recuperació econòmica.  
AICE és una associació privada sense ànim de lucre d'àmbit nacional, que disposa de mitjans materials tècnics i humans per a la posada en marxa i manteniment de serveis i activitats de suport a les petites i mitjanes empreses del sector ceràmic en els àmbits de l'assessorament tecnològic, anàlisi de laboratori, assajos, control de qualitat, normalització, certificació, recerca i desenvolupament, formació, informació i documentació, suport tècnic a la participació en programes d'investigació nacionals i europeus i suport a la internacionalització de les empreses del sector ceràmic.  
Quart. L'Estratègia d'especialització intel·ligent de la Comunitat Valenciana estableix com a meta cap a la qual dirigir-se «Aconseguir a través de la innovació i de l'economia del coneixement una Comunitat Valenciana amb majors nivells de prosperitat, més sostenible i més cohesionada», i per a això es recolza en tres pilars estratègics que estan orientats per les principals polítiques de la UE i els Objectius de Desenvolupament Sostenible que recullen els principals reptes econòmics, socials i mediambientals identificats per a la dècada vinent.  
En aquest escenari, IVACE i AICE coincideixen en la importància de conjuminar esforços per a avançar en la transició ecològica i sostenible per a transformar el model econòmic de la Comunitat Valenciana en un de més modern, responsable ambientalment i eficient en l'ús de recursos i, per tant, resilient en el llarg termini.  
Cinqué. En el pressupost de l'IVACE per a 2023, aprovat per Llei 9/2022, de 30 de desembre, de pressupostos de la Generalitat per a l'exercici 2023, consta una línia nominativa a favor de l'Institut de Tecnologia Ceràmica (AICE) (codi S9049000) que té per finalitat reduir les emissions de CO2 del sector ceràmic mitjançant el desenvolupament de solucions basades en l'electricitat per a la producció en l'àmbit ceràmic  
  
La línia de subvenció «S9049000» es troba inclosa en el Pla estratègic de subvencions de la Conselleria d'Economia Sostenible, Sectors Productius, Comerç i Treball i els seus organismes públics.  
  
Sisé. Prèviament a aquesta resolució, s'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques.  
Seté. En compliment del que es disposa en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, els nous conjunts de dades que es generen per la formalització i el desenvolupament de la subvenció atorgada en virtut d'aquesta resolució es disposarà, sempre que siga possible, com a conjunt de dades obertes.  
Tenint en compte el que s'ha exposat abans, fent ús de les competències assignades en el Decret 4/2013, de 4 de gener, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE) i de conformitat amb el que es preveu en l'article 168.1.A de la Llei 1/2015, de 6 de febrer, resolc:  
  
1. Objecte  
Aquesta resolució té per objecte regular la concessió d'una ajuda per a l'adquisició d'inversions, per part d'AICE, que permeten el desenvolupament de solucions basades en l'electricitat per a la producció en l'àmbit ceràmic, amb la finalitat última d'obtindre processos ceràmics de baix impacte ambiental, amb mínim ús de materials fòssils, en un context d'escassetat de recursos i augment de les necessitats d'energia, la qual cosa constitueix una concessió de subvenció en els termes previstos en l'article 22.2 de la Llei 38/2003, de 17 de novembre, general de subvencions. En execució de l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la subvenció es canalitzarà a través d'aquesta resolució, que servirà de base reguladora de la concessió.  
  
  
2. Entitat beneficiària  
L'entitat beneficiària de la subvenció és l'Associació d'Investigació de les Indústries Ceràmiques (Institut de Tecnologia Ceràmica) - AICE, amb CIF núm. B23463318.  
  
3. Activitat subvencionada  
Les activitats que se subvencionen amb aquesta resolució són activitats de caràcter no econòmic, entenent per tals les definides per la Comissió Europea en el seu marc sobre ajudes estatals de recerca i desenvolupament i innovació (DO de 28 d'octubre de 2022/C 414/01), apartat «2.1.1. Finançament públic d'activitats no econòmiques».  
Concretament, mitjançant aquesta resolució se subvenciona l'adquisició d'inversions per a desenvolupar demostradors d'electrificació de calor amb l'objectiu d'escalar les diferents tecnologies centrades en l'electrificació i servir de prova de concepte per a facilitar, a mitjà termini, la seua implantació general en el sector de la ceràmica.  
Les inversions específiques que se subvencionen són les següents:  
Mesurador de temperatura de flama:  
Sensor dissenyat per a mesurar la temperatura en ambients gasosos i particularment en flames i fums. El principi de funcionament consisteix en el fet que la flama és aspirada dins del sensor per mitjà d'una bomba, aquesta aspiració facilita l'intercanvi de calor per convecció entre el termoparell que es troba en el seu interior i la flama aspirada. Aquest equip servirà per a mesurar d'una manera més eficient la temperatura de flama a l'interior de la cambra de combustió.  
Cremador d'hidrogen:  
Dispositiu necessari per a realitzar la combustió de manera controlada, de mescles de gas natural i hidrogen, i així aportar la calor necessària al procés de cocció. Es tracta d'un cremador dual, capaç de funcionar 100 % amb gas natural, 100 % amb hidrogen o mescles d'ambdós combustibles. El comburent utilitzat serà aire ambient, en tots els casos. El cremador aportarà calor a la cambra de combustió, on s'analitzaran detalladament les característiques de la flama, la composició dels gasos de combustió i la seua influència en el procés de cocció de material ceràmic.  
Adaptació programari Logger per a mesura amb sensor de flux de calor:  
Adaptació del programari Logger per a poder mesurar amb major resolució el flux de la calor rebuda pel material ceràmic des de les resistències del forn elèctric. Aquest dispositiu serà utilitzat en els assajos experimentals de validació.  
Recuperació de calor en refredament de forn elèctric:  
Per a aconseguir la cocció de rajoles ceràmiques amb la màxima eficiència es planteja aprofitar la calor residual de la zona de refredament del forn elèctric. Per a això, en la zona de refredament del forn s'implementarà un sistema que permeta recuperar la calor residual generada durant el refredament del material. S'analitzaran opcions de recuperar la calor residual com a calor o revaloritzar-la per a generar energia elèctrica i autoalimentar parcialment el forn.  
Mesura de potència per zona de resistències en forn elèctric:  
Amb l'objectiu de coure el material ceràmic amb la mínima energia necessària i la màxima eficiència possible, s'instal·laran en el forn uns dispositius per a registrar en continu i temps real la potència i el consum en cadascuna de les zones. Coneixent aquestes variables serà possible actuar sobre el forn per a poder realitzar els ajustos necessaris i aconseguir reduir a valors mínims el seu consum energètic.  
Forn d'inducció per a la fusió contínua de frites:  
· Adaptació del generador de corrent per a millorar el sistema de refrigeració  
· Sistema de refrigeració de capacitat superior i circuits de refrigeració independents  
· Redisseny i adaptació del sistema d'oscil·lació per a transferir major potència de calefacció al vidre  
· Redisseny de bobina d'inducció adaptat a una nova geometria de cambra de fusió  
· Disseny i construcció d'una cambra de fusió de geometria adaptada per a incrementar la superfície de contacte pols/fos i facilitar el procés de descàrrega de vidre  
· Disseny i construcció d'un sistema d'alimentació automàtica de pols  
· Estructura de suport del conjunt format per cambra de fusió, sistema d'alimentació, elements de control i torxa de descàrrega  
· Sistema de refredament de frita per immersió del fos en aigua  
· Implementació de sistemes de control de temperatura per pirometria òptica sobre el bany de vidre fos  
Secador pilot per IR per a avaluació de processos de secatge alternatius:  
· Elements de calefacció per a calfament de peces per IR  
· Sistema de transport de peces  
· Estructura de suport del sistema i aïllaments exteriors  
· Sistemes d'extracció per a evacuació de vapors d'aigua  
· Sistema per a refrigeració i protecció d'elements calefactors  
· Instrumentació i sistemes de control per a regulació de temperatura per pirometria òptica  
AICE podrà modificar la relació d'inversions anterior, ja siga perquè no adquirisca alguna de les inversions previstes o perquè adquireix altres inversions no previstes la necessitat de les quals ha sorgit durant l'execució de l'activitat subvencionada.  
Aquesta modificació no requerirà una autorització prèvia de l'IVACE, però sí que haurà de motivar-se adequadament en la memòria d'actuació justificativa de les activitats realitzades i dels resultats obtinguts perquè, segons el criteri de l'IVACE, puga finalment admetre's.  
  
4. Costos subvencionables  
Es considera com a únic cost subvencionable l'adquisició d'actius materials.  
El període durant el qual l'entitat beneficiària ha de destinar els béns adquirits al fi concret de l'ajuda serà de cinc anys per als béns inscriptibles en un registre públic i de dos anys per als béns no inscriptibles en registre públic, sent aplicable el que s'estableix en els apartats 4 i 5 de l'article 31 de la Llei general de subvencions. En tot cas, haurà de mantindre'ls durant el termini d'execució de l'actuació finançada.  
En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
La data de les factures justificatives de la despesa realitzada ha d'estar compresa dins del termini d'execució, entre l'1 de gener de 2023 i el 31 de desembre de 2023, les dues inclusivament. No obstant això, la despesa derivada de l'informe d'auditoria podrà realitzar-se i pagar-se dins del termini de justificació que finalitza el 16 de febrer de 2024.  
  
  
5. Aportació econòmica  
L'IVACE, a l'empara d'aquesta resolució, destinarà una subvenció de 500.000 euros a AICE durant l'exercici 2023, a càrrec de la línia nominativa S9049000 en el capítol 7 (transferències de capital) per a l'adquisició de les inversions assenyalades en el resolc tercer.  
L'import total de l'ajuda d'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
  
6. Òrgan gestor  
Correspondrà a l'Àrea d'Instituts Tecnològics i CEEI de l'IVACE la gestió i el control d'aquesta ajuda.  
  
7. Obligacions d'AICE  
Constitueixen obligacions essencials d'AICE utilitzar la subvenció per a desenvolupar l'activitat subvencionada a la qual fa referència l'article 3 d'aquesta resolució, acreditar-ne la realització davant l'IVACE i complir les condicions i la resta d'obligacions establides en aquesta resolució en la forma descrita a continuació:  
a) Realització de les activitats:  
AICE haurà de realitzar les activitats objecte de la subvenció de manera que es complisca la seua finalitat.  
La realització de les despeses que comporten les activitats, en tot cas, haurà de respectar les prescripcions contingudes en l'article 31 de la Llei 38/2003, general de subvencions, entre les quals està la de la petició de tres ofertes abans de la contracció de les despeses a partir dels llindars econòmics allí previstos.  
AICE es compromet a mantindre amb l'IVACE les reunions que, a parer d'aquesta entitat, resulten necessàries per al seguiment del desenvolupament de les activitats subvencionades i la seua adequació a les condicions previstes en aquesta resolució.  
b) Justificació de la realització de les activitats:  
AICE haurà d'acreditar la realització de les activitats subvencionades presentant davant l'IVACE, de manera telemàtica a través del web de l'IVACE, la documentació que s'indica a continuació en la data límit de 16 de febrer de 2024:  
- Una memòria d'actuació justificativa de les activitats realitzades i dels resultats obtinguts.  
- Una memòria econòmica abreujada justificativa del cost de les activitats realitzades, que haurà de contindre una relació detallada de les despeses incorregudes per a la realització de l'activitat subvencionada. Els documents originals acreditatius de la despesa i del pagament quedaran en poder d'AICE, a la disposició dels òrgans de comprovació i control, i aquesta haurà d'indicar el lloc de custòdia i depòsit de la documentació original.  
- Un informe de l'empresa auditora que audita els comptes anuals d'AICE amb el contingut que assenyala l'Ordre EHA/1434/2007, de 17 de març, segons el model d'informe que figura en l'apartat final de l'ordre esmentada.  
- La documentació referida a 2022 que s'indica a continuació, validada per l'empresa auditora dels comptes anuals de l'entitat beneficiària, seguint els models disponibles en el web de l'IVACE:  
· Balanç i compte de pèrdues i guanys desagregat per activitats d'utilitat econòmica i no econòmica.  
· Certificació de separació d'ingressos i despeses per activitats  
· Certificat de despeses indirectes  
A l'efecte de justificació, es considerarà que la despesa subvencionada s'ha realitzat sempre que haja sigut totalment pagada entre l'1 de gener de 2023 i la data límit de justificació, i sempre que haja sigut abonada en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
La justificació de l'ajuda es realitzarà en la forma definida en les Instruccions de justificació aprovades per la Direcció General de l'IVACE i que seran publicades en el web de l'IVACE http://www.ivace.es.  
  
c) A més de les que es deriven d'aquesta resolució, seran altres obligacions les que s'indiquen a continuació:  
c.1) Executar un pla de difusió de l'activitat subvencionada, i crear un accés públic a través del web de l'entitat beneficiària que permeta accedir als resultats de l'activitat subvencionada. Partint del fet que el coneixement obtingut a partir d'activitats d'investigació finançades amb fons públics és considerat un bé públic, l'accés ha de ser obert i lliure de barreres econòmiques, encara que serà possible establir condicions d'accés a la informació com el registre de les persones usuàries i de la finalitat de les consultes.  
c.2) Inserir en les publicacions, les ponències, els equips, el material inventariable, les activitats de difusió de resultats i altres resultats de l'activitat objecte d'aquesta resolució el logotip d'IVACE disponible en http://www.ivace.es.  
c.3) Complir amb les seues obligacions fiscals i amb la Seguretat Social de manera que quede acreditada aquesta circumstància no sols en el moment previ a la concessió de la subvenció, sinó també en el de reconeixement de l'obligació amb l'entitat beneficiària per part de l'IVACE, en els termes establits en la normativa vigent en la matèria.  
c.4) Complir amb les seues obligacions mediambientals en les instal·lacions en les quals es vaja a executar el projecte —incloent-hi la de la seu social en cas que aquesta no coincidisca amb el domicili d'execució del projecte—, segons les instruccions disponibles en la pàgina web de l'IVACE.  
c.5) Conservar els documents justificatius de les despeses corresponents a l'activitat subvencionada durant un període mínim de cinc anys.  
  
c.6) Distingir amb claredat entre les activitats econòmiques realitzades i les activitats de caràcter no econòmic, separant clarament el finançament d'aquestes i imputant els costos correctament a una o a una altra activitat.  
c.7) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.  
c.8) Actualitzar qualsevol documentació presentada que haja patit alguna modificació.  
c.9) Respondre de la veracitat dels documents aportats.  
c.10) Comunicar altres ajudes públiques o privades que haja obtingut o sol·licitat per als costos subvencionats en aquesta resolució.  
c.11) Complir les obligacions de publicitat activa recollides en el capítol II del títol I de la Llei 19/2013, de 9 de desembre.  
Aquesta publicitat es realitzarà a través de la pàgina web de l'entitat, o bé a través de la plataforma TEP -Transparència Entitats Privades, de GVA Oberta, a la qual es pot accedir en gvaoberta.gva.es/tep. Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.   
AICE està obligada a subministrar a IVACE, amb un requeriment previ, tota la informació que siga necessària per al compliment per aquesta de les obligacions previstes en la Llei de transparència, en el termini de quinze dies hàbils des del requeriment.  
  
8. Pagament de la subvenció  
El pagament de la subvenció concedida es realitzarà una vegada presentada davant l'IVACE la documentació justificativa de l'activitat subvencionada i després de la seua comprovació per l'IVACE. No obstant això, amb sol·licitud prèvia de la beneficiària, l'IVACE podrà procedir al pagament anticipat de l'ajuda de fins al 90 % de la subvenció concedida.  
  
  
9. Control i verificació  
Tant l'entitat beneficiària com aquelles altres persones o entitats relacionades amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Generalitat, i facilitar en tot moment aquella informació que se sol·licite en l'exercici d'aquestes actuacions, i especialment posar a disposició la totalitat de documents necessaris per a una pista d'auditoria adequada.  
Les verificacions abordaran aspectes administratius, financers, tècnics i físics de la subvenció d'acord amb el pla de control aprovat a aquest efecte per la Direcció General de l'IVACE.  
L'entitat beneficiària haurà de mantindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinguera coneixement de fets que van poder ser constitutius de frau o irregularitat relacionats amb les ajudes previstes en aquesta resolució, podrà posar-los en coneixement a través del canal habilitat a aquest efecte per l'Oficina Nacional de Coordinació Antifrau en l'adreça web:  
  
https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control Antifrau del portal de l'IVACE: http://www.ivace.es.  
  
10. Minoració i revocació de l'ajuda. Reintegrament  
L'incompliment per l'entitat beneficiària de qualsevol de les obligacions establides en aquesta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'aquestes, i es delega en la Direcció General de l'IVACE la seua resolució. En el cas que la subvenció haja sigut ja pagada, l'entitat beneficiària haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions.  
La presentació extemporània de la justificació, sense que s'haja sol·licitat i concedit una pròrroga expressa i dins del termini, donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'interessat.  
El falsejament o l'ocultació de dades i documents, atés que afecten substancialment la concessió i el lliurament de fons públics, donarà lloc a l'exigència de responsabilitats, tant en l'ordre administratiu com en el jurisdiccional competent.  
  
11. Resolució d'incidències  
Es delega en la persona titular de l'Àrea d'Instituts Tecnològics i CEEI de l'IVACE la resolució de les incidències que es produïsquen excepte les resolucions relatives a les possibles minoracions o revocacions de la subvenció concedida que es deleguen en la Direcció General de l'IVACE.  
  
12. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedides per a la mateixa finalitat que preveu la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
  
  
13. Règim jurídic aplicable  
Aquesta subvenció es regirà, a més de pel que es disposa en aquesta resolució, per la Llei 38/2003, de 17 de novembre, general de subvencions, i pel reglament de l'esmentada llei, aprovat per Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que siguen aplicables.  
  
14. Tractament de dades de caràcter personal  
1. L'acceptació d'aquesta ajuda comportarà el tractament de dades de caràcter personal de les persones sol·licitants per part de l'IVACE, que serà la responsable del tractament, el qual es realitzarà amb l'exclusiva finalitat de gestionar l'ajuda conforme al que s'estableix en aquesta resolució, en la Llei 38/2003, de 17 de novembre, general de subvencions, i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de la documentació presentada per l'entitat interessada o pel seu representant, podent accedir en la següent adreça web al Registre d'activitats de tractament:  
  
http://cindi.gva.es/documents/437154929/621950100/RATGEN004\_va.pdf.  
3. Les persones a què es refereix aquesta resolució tenen els següents drets:  
a) Sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest. Per a exercir els drets haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita que siga satisfet i, si no autoritza l'obtenció de dades d'identitat de la persona sol·licitant o, si és el cas, del o de la representant legal, haurà d'aportar la corresponent documentació acreditativa de la identitat i representació. També podrà exercir els seus drets de manera telemàtica a través del següent enllaç: https://www.gva.es/va/inicio/procedimientos'id\_proc=19978  
b) Reclamació davant de l'Agència Espanyola de Protecció de Dades.  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
  
c) Delegat/da de Protecció de Dades.  
En tot cas, les persones sol·licitants podran contactar amb el delegat/da de Protecció de Dades de la Generalitat Valenciana a través de:  
  
Adreça electrònica: txg@anw.ey  
Adreça postal: passeig de l'Albereda, 16 - 46926 València  
d) Més informació de protecció de dades  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
15. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
  
2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i ajudes que li han sigut concedides, incloent-hi aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
16. Comunicació de l'ajuda a la Comissió Europea  
La subvenció prevista en aquesta Resolució no es considera ajuda d'estat en virtut de l'article 3 del Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, i no requereix notificació prèvia per no reunir els requisits de l'article 107 del Tractat de funcionament de la Unió Europea, en concret, per anar destinat a activitat no econòmica d'un organisme d'investigació i, per tant, no suposar un avantatge econòmic que puga comportar una possibilitat de falsejament de la competència que afecte els interessos comercials entre estats membres.  
  
  
17. Efectes  
Aquesta resolució produirà efectes a partir de l'endemà de la notificació a l'entitat beneficiària.  
  
Contra aquesta resolució, que esgota la via administrativa, es podrà interposar recurs potestatiu de reposició davant la Presidència de l'IVACE en el termini d'un mes a comptar des de l'endemà de la publicació, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 23 de maig de 2023.- El president de l'IVACE: Rafael Climent González.